Συντεταγμένες: 39°11′0″N 23°37′0″E﻿ / ﻿39.18333°N 23.61667°E﻿ / 39.18333; 23.61667

Το χωριό της Γλώσσας (επάνω στο βουνό αριστερά) και το επίνειό της, το Λουτράκι.
Η **Γλώσσα** είναι οικισμός στη νήσο Σκοπέλο της Περιφερειακής Ενότητας Σποράδων.

Γενικά στοιχεία
---------------

Η γλώσσα βρίσκεται στη βορειοδυτική πλευρά του νησιού σε υψόμετρο 240 μέτρα και είναι έδρα της ομώνυμης Δημοτικής Κοινότητας που σήμερα υπάγεται στον Δήμο Σκοπέλου. Στη Δημοτική Κοινότητα Γλώσσης, εκτός του χωριού της Γλώσσης υπάγονται δύο οικισμοί, το Λουτράκι και το Αθέατο. Επίνειο της Γλώσσας είναι το Λουτράκι.

Το 1960, το χωριό διέθετε Δημοτικό σχολείο, Τηλεφωνείο (3Τ) και αριθμούσε 1.842 κατοίκους. Κατά την παλαιότερη διοικητική διαίρεση του νησιού αποτελούσε ιδιαίτερη Κοινότητα, που περιλάμβανε τη Γλώσσα και το Κλήμα. 

Η Γλώσσα σήμερα διαθέτει Δημοτικό Σχολείο και Γυμνάσιο με Λυκειακές τάξεις. Παλαιότερη ονομασία της Κοινότητας ήταν «Πλατάνα». Σύμφωνα με την τελευταία απογραφή του 2011,  ο μόνιμος πληθυσμός ήταν 993 κάτοικοι.

Ιστορικά στοιχεία
-----------------

Στην ευρύτερη περιοχή της Γλώσσας έχουν εντοπιστεί οχυρωμένες αρχαίες αγροικίες στις θέσεις "Mαυραγάνι", "Eλληνικό", "Σεντούκα", "Πρίονας", "Άγιος Γεώργιος", "Άγιος Ταξιάρχης", "Ράχη-Κονιάρη" και "Μαυράκι", ενώ μεμονωμένες εγκαταστάσεις βρίσκονται στις θέσεις "Λιβαδάκι", "Λιμωνάρι" και "Άγιοι Απόστολοι".

Σε απόσταση περίπου οκτώ χιλιομέτρων από το χωριό, στην πλαγιά του βουνού που είναι κατάφυτη με σχίνα και κουμαριές, στο ακρωτήριο Γουρούνι, δεσπόζει ο ομώνυμος φάρος που χτίστηκε το 1889. Πρόκειται για ένα εντυπωσιακό κτίσμα, συνολικού ύψους 17,8 μέτρων περίπου μαζί με τον φωτιστικό κλωβό. Το 1996 χαρακτηρίστηκε από το Υπουργείο Πολιτισμού ως ιστορικό διατηρητέο μνημείο.

Αναφορές
--------

Στο διήγημά του *Η νοσταλγός*, ο Σκιαθίτης Αλέξανδρος Παπαδιαμάντης αναφέρει τη Γλώσσα ως «το ψηλό χωριό», ενώ ο εξάδελφός του, Αλέξανδρος Μωραϊτίδης, την περιγράφει ως «αμπελοφυτευτή περιοχή». Παραπομπή

Πολιτιστικές Εκδηλώσεις
-----------------------

Το 1983 ξεκίνησε η διοργάνωση, από τον Πολιτιστικό και Εξωραϊστικό Σύλλογο Γλώσσας Σκοπέλου, των πολιτιστικών εκδηλώσεων "Λοΐζεια" προς τιμήν του μουσικοσυνθέτη Μάνου Λοΐζου. Οι εκδηλώσεις, τα πρώτα χρόνια, διαρκούσαν μια εβδομάδα με χορευτικές βραδιές, συναυλίες και θεατρικές παραστάσεις. Με την πάροδο των ετών, η ονομασία των εκδηλώσεων άλλαξε με διάφορες ονομασίες — όπως π.χ. "Πολιτιστικό Καλοκαίρι", "Φεστιβάλ Παραδοσιακών Χορών"  κ.λπ. — ενώ η διάρκειά τους δεν ξεπερνά πλέον τις τρεις ημέρες. Όλα αυτά τα χρόνια ο ιστορικός σύλλογος της Γλώσσας έχει προσκαλέσει στις καλοκαιρινές του εκδηλώσεις καταξιωμένους καλλιτέχνες, μεταξύ των οποίων οι Γιώργος Νταλάρας, Γλυκερία, Ελευθερία Αρβανιτάκη, Βασίλης Παπακωνσταντίνου, Κώστας Μακεδόνας, Δημήτρης Μπάσης, Νίκος Γιαννάτος κ.ά.

Πρόσωπα
-------

* Νικόλαος Καπαδούκας, ναύτης αρμενιστής. Σκοτώθηκε από τουρκικά πυρά στα αιματηρά γεγονότα της Τηλλυρίας στην Κύπρο στις 8 Αυγούστου 1964.
* Γιώργος και Μαγδαληνή Μιτζελιώτη, βραβευθέντες Δίκαιοι των Εθνών
* Στέφανος και Μαγδαληνή Κορφιάτη, βραβευθέντες Δίκαιοι των Εθνών

Παραπομπές
----------

1. 1 2  *Εγκυκλοπαίδεια Πάπυρος Λαρούς Μπριτάννικα*. **18**. Εκδοτικός Οργανισμός Πάπυρος. 1996. σελ. 341.
2. ↑  «Χωριό Γλώσσας | Σκόπελος». Ανακτήθηκε στις 17 Μαρτίου 2024.
3. ↑  «ΕΕΤΑΑ-Διοικητικές Μεταβολές των Οικισμών». *www.eetaa.gr*. Ανακτήθηκε στις 17 Μαρτίου 2024.
4. ↑  ΦΕΚ 3465, Τεύχος Β (28 Δεκεμβρίου 2012). «Αποτελέσματα Απογραφής Πληθυσμού 2011» (PDF). *Ελληνική Στατιστική Αρχή*. α/α 7203, σελ. 51471.
5. ↑  Εφημερίδα Ταχυδρόμος (22 Οκτωβρίου 2012). «Ρωμαϊκά λουτρά στη Σκόπελο». *taxydromos.gr*. [*νεκρός σύνδεσμος*]
6. ↑  «Φάρος Γουρούνι - Σκόπελος». *Επίσημη Ιστοσελίδα Υπηρεσίας Φάρων*. Ανακτήθηκε στις 17 Μαρτίου 2024.
7. ↑  Pagasitikos News (11 Ιουλίου 2017). «Το "Φεστιβάλ Παραδοσιακών Χορών 2017" στη Γλώσσα Σκοπέλου». *pagasitikosnews.com*.
8. ↑  The Righteous Among the Nations Database (1 Ιανουαρίου 1981). «Mitzeliotis Yiorgos & Mitzelioti Madeleine». *yadvashem.org* (στα Αγγλικά). Yad Vashem.
9. ↑  The Righteous Among the Nations Database (1 Ιανουαρίου 1981). «Korfiatis Stefanos & Korfiati Magdalini». *yadvashem.org* (στα Αγγλικά). Yad Vashem.

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Οικισμοί του Δήμου Σκοπέλου |
| --- |
|  |
| 
* Αγνώντας
* Αθέατο
* Γλώσσα
* Καλόγηρος
* Κλήμα
* Λουτράκι
* Μύλοι
* Νέο Κλήμα
* Πάνορμος
* Σκόπελος
* Στάφυλος
 |
|  |
| 
* Έδρα: Σκόπελος
* \* (Οικισμοί με μη μόνιμο πληθυσμό)
 |

 |